b'\n_START_ARTICLE_\nErapooletud\n_START_PARAGRAPH_\nErapooletud ehk neutraalsed indiaanlased olid indiaani h\xc3\xb5im._NEWLINE_Esimesena kasutas nime \xe2\x80\x9eerapooletud\xe2\x80\x9d nende kohta Samuel de Champlain, kui sai teada, et see h\xc3\xb5im oli irokeeside ja huroonide vahelises s\xc3\xb5jas erapooletu. Champlaini ja teiste allikate j\xc3\xa4rgi elasid erapooletud umbes 40 rahvarohkes k\xc3\xbclas ja suutsid v\xc3\xa4lja panna neli tuhat s\xc3\xb5dalast, mis teeb kaasaegsete hinnangul kogu rahva arvuks umbes 12 000. Vahetult enne kontakti eurooplastega olid erapooletud euroopa taudide l\xc3\xa4bi kaotanud \xc3\xbcks kuni kaks tuhat s\xc3\xb5dalast, mis t\xc3\xa4hendab, et nende arv oli hinnanguliselt vahetult enne kontakti kolmandiku kuni poole v\xc3\xb5rra suurem olnud.\n_START_SECTION_\nKeelkondlik kuuluvus\n_START_PARAGRAPH_\nErapooletud r\xc3\xa4\xc3\xa4kisid hurooni keelega vastastikku arusaadavat irokeesi keelkonda kuuluvat keelt. Huroonid kutsusid neid nimega "attiwandaron", mis t\xc3\xa4hendab \'veidi erineva keelega rahvas\'. Erapooletud omakorda kutsusid huroone samuti "attiwandaron". Erapooletute omanimetus on teadmata.\n_START_SECTION_\nAsuala\n_START_PARAGRAPH_\n17. sajandi esimesel poolel elasid erapooletud praeguse Ontario provintsi l\xc3\xb5unaosas p\xc3\xb5hja pool Erie j\xc3\xa4rve t\xc3\xa4nap\xc3\xa4eva Londoni ja Toronto linna vahelisel alal, ulatudes asuala kagunurgas \xc3\xbcle Niagara j\xc3\xb5e._NEWLINE_Erapooletutega liitunult ja nende kaitse all elas eri andmetel veel 2\xe2\x80\x935 v\xc3\xa4hetuntud h\xc3\xb5imu._NEWLINE_Erapooletud elasid huroonide ja irokeesidega rahus. Nad ei lubanud huroonidel ja irokeesidel omal maal s\xc3\xb5dida. Vaatamata oma rahumeelsele mainele pidasid erapooletud kaasaegsete kirjelduste kohaselt katkematut julma s\xc3\xb5da algonkini keelt k\xc3\xb5nelevate mascoutinite vastu, v\xc3\xb5ttes r\xc3\xbc\xc3\xbcsteretkedel suurel hulgal vange, keda koheldi v\xc3\xa4ga halvasti._NEWLINE_Oma vahendajarolli kiivalt kaitsvate huroonide t\xc3\xb5ttu olid erapooletute otsesed kaubandussuhted prantslastega piiratud, peaaegu olematud. Suhted huroonidega olid siiski s\xc3\xbcdamlikud: m\xc3\xb5lema rahva liikmed elasid ja reisisid vabalt teineteise k\xc3\xbclades ja maal. Ent kui irokeesid olid huroonid 1640-ndate l\xc3\xb5pus puruks l\xc3\xb6\xc3\xb6nud, p\xc3\xb6\xc3\xb6rasid erapooletud endistele s\xc3\xb5pradele selja, v\xc3\xb5ttes neid vangi ja sundides neid oma linnades elama.\n_START_SECTION_\nSuhted eurooplastega\n_START_PARAGRAPH_\nOma kaubandusmonopoli kaitsvate huroonide t\xc3\xb5kestuse t\xc3\xb5ttu puudusid prantslastel kaua aega otsesuhted erapooletutega. Pole v\xc3\xb5imatu, et \xc3\xbcksikud kaubitsejad siiski erapooletuteni omal k\xc3\xa4el j\xc3\xb5udsid. Teadaolevalt r\xc3\xa4ndas erapooletute maalt esimese eurooplasena 1615 l\xc3\xa4bi Etienne Brul\xc3\xa9, kelle Champlain oli Ameerikasse toonud p\xc3\xb5liselanike seas elades nende keeli \xc3\xb5ppima. Brul\xc3\xa9 naasis erapooletute juurde 1625 ja peatus nende seas kuni j\xc3\xa4rgmise aastani. J\xc3\xa4rgmise prantslasena elas kolm talvekuud erapooletute seas jesuiit Joseph de la Roche Daillon, kes oleks \xc3\xa4\xc3\xa4repealt elu kaotanud, kui tema suhted huroonide levitatud kuulujuttude t\xc3\xb5ttu erapooletutega halvenesid. Jesuiidid naasid erapooletute juurde alles 1640, k\xc3\xbclastades viie kuu jooksul 18 k\xc3\xbcla, kus neid \xc3\xbcksikute eranditega halvasti koheldi. J\xc3\xa4rgmistel aastatel j\xc3\xa4tkus misjonitegevus erapooletute seas peamiselt ristiusu omaks v\xc3\xb5tnud huroonide abil.\n_START_SECTION_\nSuhete halvenemine irokeesidega\n_START_PARAGRAPH_\nErapooletute ja irokeeside suhete halvenemisel olid majanduslikud p\xc3\xb5hjused. Irokeesid kauplesid aktiivselt hollandlastega, kellelt peamiselt kopranahkade eest saadi euroopa kaupu. Intensiivse k\xc3\xbcttimise tagaj\xc3\xa4rjel v\xc3\xa4henes kobraste arvukus irokeeside maadel kiiresti, sundides irokeese l\xc3\xa4\xc3\xa4nest uusi jahialasid otsima._NEWLINE_Erapooletute h\xc3\xa4vingu peamised p\xc3\xb5hjustajad mohoogid ja senekad kasutasid hollandlastelt saadud tulirelvi, mis erapooletutel puudusid._NEWLINE_Morgani kakssada aastat hiljem kogutud andmetel olevat oma liidu (territooriumi) laienemisest huvitatud irokeesid pakkunud enda keeltega l\xc3\xa4hedalt suguluses olevatele erapooletutele ja eriedele v\xc3\xb5imalust Irokeesi Liitu astuda. V\xc3\xb5imalik, et irokeesid kartsid erapooletute \xc3\xbchinemist irokeesidele vaenulike h\xc3\xb5imudega ja nii piiramisr\xc3\xb5ngasse sattumist._NEWLINE_Huroonid ja erapooletud olid v\xc3\xa4hemalt enne kontakti arvukamad kui irokeesid, ent erinevalt irokeesidest ei moodustanud pooliseseisvad erapooletute k\xc3\xbclad kunagi \xc3\xbchisvalitsust ega muud poliitilist organisatsiooni._NEWLINE_1638 p\xc3\xb5genesid erapooletutega liidus olevad wenroed L\xc3\xa4\xc3\xa4ne-New Yorgist huroonide kaitse alla. Irokeesid olid mitu aastat wenroede vastu laastavat s\xc3\xb5da pidanud. Erapooletud ei abistanud endisi liitlasi s\xc3\xb5jaliselt ega varjupaigaga._NEWLINE_Irokeesid vallutasid ja purustasid 1642\xe2\x80\x931649 k\xc3\xb5ik hurooni linnad, vedades lastes\xc3\xbcnnitajateks vangi vaid noori naisi ja k\xc3\xb5iki \xc3\xbclej\xc3\xa4\xc3\xa4nuid tappes. Erapooletute juurde varjupaika otsima tulnud huroonid vangistati._NEWLINE_1647 h\xc3\xa4vitasid senekad \xc3\xbche Erapooletute Liitu kuulunud aondironnoni h\xc3\xb5imu k\xc3\xbcla. Aondironnonid elasid huroonide naabruses, pakkudes traditsiooniliselt peavarju nii huroonidele kui irokeesidele. Senekad kasutasid seda, et rahu selle varjus kallaletung korraldada. Erapooletud otsustasid reeturlikku kallaletungi liitlash\xc3\xb5imule eirata, sel viisil irokeese veelgi mahitades. Kaasaegsete jesuiitide hinnangul oleks k\xc3\xa4ttemaksuks huroonidega \xc3\xbchinenud erapooletute ja petunide koguarv olnud enam kui piisav, et irokeesid \xc3\xbcle Niagara j\xc3\xb5e tagasi ajada. Kaasaegsed jesuiidid on kirjeldanud, kuidas varsti surusid irokeesid erapooletutele peale kokkuleppelise s\xc3\xb5jategevuse \xe2\x80\x9enoortele meestele m\xc3\xa4ngimiseks\xe2\x80\x9d. \xc3\x95ige varsti kasvas taoline \xe2\x80\x9es\xc3\xb5bralik\xe2\x80\x9d s\xc3\xb5jategevus tegelikuks._NEWLINE_1650 alustasid irokeesid, peamiselt senekad, aga ka mohoogid, ulatuslikku s\xc3\xb5jategevust erapooletute vastu, millage kaasnes viimaste linnade s\xc3\xbcstemaatiline h\xc3\xa4vitamine. Erapooletud \xc3\xbcritasid hilinenult huroonide riismetest, petunitest, New Yorgi osariigi suskehannokitest ja algonkini h\xc3\xb5imudest luua irokeeside-vastast \xc3\xbchisrinnet. 1651. aasta suveks vallutasid irokeesid viimased erapooletutele kuuluvad maad. Elluj\xc3\xa4\xc3\xa4nud p\xc3\xb5genesid l\xc3\xb5unasse. Osa neist \xc3\xbchines Michigani ja \xc3\x9clemj\xc3\xa4rve piirkonnas huroonidega ja neid tuntaksegi hiljem huroonide ehk vaiandottide nime all. Teise osa erapooletuid k\xc3\xbc\xc3\xbcditasid irokeesid elluj\xc3\xa4\xc3\xa4nud huroonide ja muude h\xc3\xb5imuriismetega senekate maale, kus nad viimaste hulka sulandusid.\n_START_SECTION_\nEluolu\n_START_PARAGRAPH_\nErapooletud elasid palisaadiga \xc3\xbcmbritsetud k\xc3\xbclades, mis koosnesid pikkmajadest. Kaasaegsete kirjelduste kohaselt oli erapooletute maal rikkalikult jahisaaki. Mehed k\xc3\xa4isid jahil ja kalal, naised kasvatasid maisi, ubasid ja k\xc3\xb5rvitsalisi. Lisaks kasvatati nii omaks tarbeks kui vahetuskaubaks tubakat. Talvise jahivarustuse juurde kuulusid lumelauad. R\xc3\xb5ivad valmistati loomanahast. Erapooletud olevat alastusse suhtunud h\xc3\xa4benemata. N\xc3\xa4gu ja keha kaeti maalingutega, v\xc3\xa4ga paljud erapooletud lasid ennast ka t\xc3\xa4toveerida. On s\xc3\xa4ilinud kirjeldusi erapooletute matusekommetest ja surnukultusest.'